
RAPORT COMUN
asupra proiectului de Lege pentru modificarea şi completarea unor legi referitoare la proprietatea privată asupra unor terenuri

 (PL.x535/2016)
În conformitate cu prevederile art.95 din Regulamentul Camerei Deputaţilor, republicat, Comisia pentru agricultură, silvicultură, industrie alimentară şi servicii specifice şi Comisia juridică, de disciplină şi imunităţi au fost sesizate spre dezbatere pe fond cu proiectul de Lege pentru modificarea şi completarea unor legi referitoare la proprietatea privată asupra unor terenuri, transmis cu adresa  nr.PL.x 535 din 7 noiembrie 2016 şi înregistrat sub  nr.4c-4/630/08.11.2016, respectiv 4c-11/1256/08.11.2016. 
Proiectul de lege, potrivit art.75 alin.(1) şi (3) din Constituţia României, republicată, şi art.92 alin.(9) pct.2 din Regulamentul Camerei Deputaţilor, republicat este de competenţa decizională a Camerei Deputaţilor.
Senatul, în calitate de primă cameră sesizată, a adoptat proiectul de lege în şedinţa din 1 noiembrie 2016, în condiţiile art.75 alin.(2) teza a III-a din Constituţia României, republicată.
Consiliul Legislativ, prin avizul nr.421/04.05.2016, avizează negativ proiectul de lege.

Guvernul, prin punctul de vedere nr.1437/28.07.2016,  nu susţine adoptarea acestei iniţiative legislative.
Proiectul de lege are ca obiect de reglementare modificarea şi completarea Legii nr.312/2005 privind dobândirea dreptului de proprietate privată asupra terenurilor de către cetăţeni apatrizi şi străini, precum şi de către persoanele juridice străine şi a Legii 17/2014 privind unele măsuri de reglementare a vânzării-cumpărării terenurilor agricole situate în extravilan şi de modificare a Legii nr.268/2001 privind privatizarea societăţilor comerciale ce deţin în administrare terenuri proprietate publică şi privată a statului cu destinaţie agricolă şi înfiinţarea Agenţiei Domeniilor Statului. Se urmăreşte stabilirea unor interdicţii şi condiţii suplimentare faţă de cele prevăzute pentru cetăţenii români, pentru dobândirea dreptului de proprietate privată asupra terenurilor agricole de către cetăţenii unui stat membru al Uniunii Europene sau al unui stat parte a Acordului privind Spaţiul Economic European, apatridul cu domiciliu într-un stat membru sau în România şi de către persoanele juridice constituite în conformitate cu legislaţia unui stat membru UE sau parte a ASEE.   
În conformitate cu prevederile art.61 din Regulamentul Camerei Deputaţilor, republicat, membrii Comisiei pentru agricultură, silvicultură, industrie alimentară şi servicii specifice au examinat proiectul de lege în şedinţa din 7 martie 2017 iar membrii Comisiei juridice, de disciplină şi imunităţi în şedinţa din 22 noiembrie 2016. 
La lucrările Comisiei pentru agricultură, silvicultură, industrie alimentară şi servicii specifice au fost prezenţi 24 deputaţi, din totalul de 24 membri ai comisiei.

Din numărul total de membri ai Comisiei juridice, de disciplină şi imunităţi, la lucrările Comisiei deputaţii au fost prezenţi conform listei de prezenţă.
La dezbaterea proiectului de lege a participat ca invitat, în conformitate cu prevederile art. 55 din Regulamentul Camerei Deputaţilor, republicat, domnul Daniel Botănoiu, secretar de stat în cadrul Ministerului Agriculturii şi Dezvoltării Rurale.
În urma dezbaterilor, membrii celor două Comisii, au hotărât, în unanimitate de voturi, să propună plenului Camerei Deputaţilor, spre dezbatere şi adoptare, Raportul de respingere a proiectului de Lege pentru modificarea şi completarea unor legi referitoare la proprietatea privată asupra unor terenuri, din următorul motiv:

- toate soluţiile normative propuse sunt contrare prevederii Acordului de aderare, respectiv articolele 63 – 66 din Tratatul privind funcţionarea Uniunii Europene (TFUE), prin stabilirea unor condiţii suplimentare referitoare la dobândirea dreptului de proprietate asupra terenurilor agricole situate în extravilan sau intravilan pentru un cetăţean terţ sau apatrid.
Proiectul de lege sus menţionat face parte din categoria legilor organice, potrivit prevederilor art.73 din Constituţia României, republicată.

